— Безумоўна, размовы пра творчасць былі. Асабліва калі я стала вучыцца на філфаку. А будучы ўжо дацэнтам, я нават распрацавала спецкурс “Псіхалогія літаратурнай творчасці”, прычым пачала з таго, што распаўсюдзіла вялікую анкету сярод пісьменнікаў, у тым ліку звярталася і да бацькі. Дарэчы, самыя цікавыя адказы на анкету аказаліся ва Уладзіміра Караткевіча. Яны апублікаваны ў васьмітомным зборы яго твораў. Увогуле ж з гадамі ўсе творы пачынаеш успрымаць інакш. Перачытваючы сёння творы Шамякіна, я заўважаю тое, чаго не бачыла ў маладосці. Акрамя таго, гляджу на іх у кантэксце ўсяго пражытага бацькам жыцця, яго эпохі.